b'\n_START_ARTICLE_\nIrlantilainen kansanmusiikki\n_START_PARAGRAPH_\nIrlantilainen kansanmusiikki on enimm\xc3\xa4kseen tanssimista varten tehty\xc3\xa4 musiikkia, mutta siihen kuuluu my\xc3\xb6s balladien perinne.\n_START_SECTION_\nHistoria\n_START_PARAGRAPH_\nIrlantilaisen kansanmusiikin juuret ovat kelttil\xc3\xa4isess\xc3\xa4 musiikissa, joka tuli Irlannin saarelle 2000 vuotta sitten. Sit\xc3\xa4 kautta irlantilaisella musiikilla on yhteyksi\xc3\xa4 it\xc3\xa4maiseen musiikkiin, ja esimerkiksi irlantilaisen harpun on arveltu olevan per\xc3\xa4isin Egyptist\xc3\xa4._NEWLINE_Irlantilainen kansanmusiikki siirtyi sukupolvelta toiselle vain kuulonvaraisesti vuoteen 1762 asti, jolloin lauluja alettiin ker\xc3\xa4t\xc3\xa4 ja kirjoittaa virallisesti muistiin. Dublinissa sijaitsevassa Irlannin kansanmusiikin arkistossa on nykyisin maailman suurin kansanmusiikin kokoelma._NEWLINE_Kansanmusiikki on Irlannissa ollut aina t\xc3\xa4rke\xc3\xa4\xc3\xa4 niin maaseudun kuin kaupunkienkin asukkaille. Kun Irlannin kansallisaate vahvistui 1800-luvun lopulla, kiinnostus maan omaan kansanmusiikkiin lis\xc3\xa4\xc3\xa4ntyi entisest\xc3\xa4\xc3\xa4n. Uusi suosion kausi alkoi amerikkalaisen folkmusiikin suosion nousun yhteydess\xc3\xa4 1960-luvulla ja jatkuu edelleen. Irlantilaisella kansanmusiikilla oli my\xc3\xb6s oma vaikutuksensa amerikkalaiseen folkiin._NEWLINE_1900-luvun lopun irlantilaiset rock- ja punkmuusikot, kuten The Pogues ja Flogging Molly ovat usein k\xc3\xa4ytt\xc3\xa4neet perinteisi\xc3\xa4 folkelementtej\xc3\xa4 musiikissaan._NEWLINE_Maailman suurin irlantilaisen kansanmusiikin festivaali on Fleadh Cheoil na h\xc3\x89ireann (\xe2\x80\x98Irlannin musiikkifestivaali\xe2\x80\x99), jossa vierailee vuosittain yli 400\xc2\xa0000 k\xc3\xa4vij\xc3\xa4\xc3\xa4.\n_START_SECTION_\nPiirteet\n_START_PARAGRAPH_\nPerinteisi\xc3\xa4 irlantilaisia soittimia ovat viulu, bodhr\xc3\xa1n-rumpu, puinen huilu, tinapilli, irlantilainen s\xc3\xa4kkipilli ja irlantilainen harppu. Niiden lis\xc3\xa4ksi 1900-luvun aikana suosituiksi tulivat my\xc3\xb6s harmonikka, kitara, banjo ja busuki._NEWLINE_Irlantilaisessa kansanmusiikissa yleisesti k\xc3\xa4ytettyj\xc3\xa4 tahtilajeja ovat 12/8 ja 6/8 (jig), 4/4 (reel) ja 9/8, mutta my\xc3\xb6s polkan 2/4:\xc3\xa4\xc3\xa4 sek\xc3\xa4 masurkan ja valssin 3/4:\xc3\xa4\xc3\xa4 kuulee. Jokaiseen tahtilajiin liittyy tietty perinteinen tanssi._NEWLINE_Sean n\xc3\xb3s on perinteinen irlantilainen yhden laulajan balladi ilman s\xc3\xa4estyst\xc3\xa4. Sean n\xc3\xb3s -laulut lauletaan yleens\xc3\xa4 iiriksi mutta nykyisin joskus my\xc3\xb6s englanniksi.'